უნივერსიტეტის ღონისძიებების პორტალი

„მიწოდების ჯაჭვებისა და ფირმების ცოდნის ქსელების როლი იაპონიის ეკონომიკურ ზრდასა და მდგრადობაში“ – პროფესორ იასუიუკი ტოდოს საჯარო ლექცია
2024-03-19 13:00 - 15:00 (Asia/Dubai)
19 მარტს, 13:00 საათზე, ილიას სახელმწიფო უნივერსიტეტის G106 აუდიტორიაში ილიაუნის გიორგი წერეთლის აღმოსავლეთმცოდნეობის ინსტიტუტში არსებული იაპონური ცენტრისა და იაპონიის საერთაშორისო თანამშრომლობის სააგენტოს ორგანიზებით იაპონიის შემსწავლელი საგანმანათლებლო კურსის პროგრამის ფარგლებში ვასედას უნივერსიტეტის (იაპონია) პროფესორი იასუიუკი ტოდო წაიკითხავს ლექციას „მიწოდების ჯაჭვებისა და ფირმების ცოდნის ქსელების როლი იაპონიის ეკონომიკურ ზრდასა და მდგრადობაში“.
თემის მოკლე მიმოხილვა
პროფესორი იასუიუკი ტოდო განიხილავს მიწოდების ჯაჭვებისა და ფირმების ცოდნის ქსელების როლს იაპონიის ეკონომიკურ ზრდასა და მდგრადობაში. იაპონური ფირმების მიწოდების ჯაჭვებს, ცნობილს, როგორც “keiretsu”, ახასიათებს გრძელვადიანი ძლიერი კავშირები, რომლებიც აღჭურვილია ნდობით და წვლილი შეაქვს ეფექტურ წარმოებასა და ინოვაციაში. თუმცა ბოლო დროს, ბუნებრივი კატასტროფების გახშირებისა და ეკონომიკური უსაფრთხოების მზარდი საკითხების გამო, იაპონური ფირმების ქსელებს შესთავაზეს რეორგანიზაცია და დივერსიფიკაცია მდგრადობისა და ინოვაციის ხელშესაწყობად. მომხსენებელი ისაუბრებს იაპონიის გამოცდილებიდან ნასწავლ გაკვეთილებსა და შედეგებზე საქართველოსა და სომხეთში.
მომხსენებლის შესახებ
იასუიუკი ტოდოს ეკონომიკის დოქტორის ხარისხი მიღებული აქვს სტენფორდის უნივერსიტეტში. ამჟამად ვასედას უნივერსიტეტის პროფესორია. მისი კვლევითი საქმიანობის სფეროა საერთაშორისო ეკონომიკა, ეკონომიკის განვითარება და გამოყენებითი მიკროეკონომიკა. გამოქვეყნებული აქვს დაახლოებით 70 აკადემიური ნაშრომი მაღალრეიტინგულ სამეცნიერო ჟურნალებში: Nature Sustainability, the Journal of Industrial Economics, the Journal of Regional Science, Research Policy, World Development, and Ecological Economics და ა.შ.
პროფესორი ტოდო Japanese Association for Development Economics და the Japanese Society of International Economics საბჭოს წევრია. ასევე ემსახურებოდა რამდენიმე საკონსულტაციო კომიტეტს როგორც ეროვნულ, ასევე ადგილობრივ მთავრობების დონეზე.
სამუშაო ენა: ინგლისური
დრო: 19 მარტი, 13:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

საჯარო პოლიტიკის კვლევითი დოკუმენტების შემუშავება - კონკურსი სტუდენტებისთვის
2024-03-19 17:00 - 19:00
ეკონომიკური პოლიტიკის კვლევის ცენტრი (EPRC), რომელიც ახორციელებს პროექტს „მტკიცებულებებზე დაფუძნებული პოლიტიკის წარმოება კარგი მმართველობისთვის: ახალგაზრდა მეცნიერების გაძლიერება ცვლილებების მისაღწევად“, სტუდენტებისთვის აცხადებს კონკურსს საჯარო პოლიტიკის კვლევითი დოკუმენტების შემუშავებაზე.
19 მარტს, 17:00 საათზე, ილიას სახელმწიფო უნივერსიტეტის G106 აუდიტორიაში ილიას სახელმწიფო უნივერსიტეტისა და ეკონომიკური პოლიტიკის კვლევის ცენტრის ორგანიზებით გაიმართება საინფორმაციო შეხვედრა სტუდენტებთან პროექტისა და მის ფარგლებში გამოცხადებული კონკურსის შესახებ ინფორმაციის გასაცნობად, რათა უკეთ შეძლონ საჯარო მმართველობის არსის გაგება და მოემზადონ კონკურსისთვის.
შერჩეული სტუდენტები გაივლიან თეორიულ და პრაქტიკულ სერტიფიცირებულ ტრენინგებს, მათ მიეცემათ საშუალება იმუშაონ პროფესიონალ მკვლევრებთან/ექსპერტებთან ერთად და გახდნენ საჯარო პოლიტიკის დოკუმენტების თანაავტორები.
დამატებითი ინფორმაცია იხილეთ ბმულზე: https://jobs.ge/ge/?view=jobs&id=531355
პროექტი „მტკიცებულებებზე დაფუძნებული პოლიტიკის წარმოება კარგი მმართველობისთვის: ახალგაზრდა მეცნიერების გაძლიერება ცვლილებების მისაღწევად“ მიზნად ისახავს ახალგაზრდა მკვლევრებისა და აკადემიური წრეების გაძლიერებას საჯარო მმართველობის თემების კვლევებთან დაკავშირებით.
სამუშაო ენა: ქართული
დრო: 19 მარტი, 17:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქუჩა №1
შეხვედრაზე დასწრება შეუძლიათ ილიას სახელმწიფო უნივერსიტეტის საბაკალავრო და სამაგისტრო საფეხურის სტუდენტებს.

ონლაინშეხვედრა მწერალ კლოე კორმანთან
2024-03-19 19:00 - 20:00
19 მარტს, 19:00 საათზე, წიგნის სახლში „ლიგამუსი“ გაიმართება ონლაინშეხვედრა გონკურის პრემიის საქართველოს არჩევანის 2023 წლის ლაურეატთან, მწერალ კლოე კორმანთან. მწერალს პრემია გადაეცა რომანისთვის ”Les Presque Sœurs ” („თითქმის დები“).
კლოე კორმანს საქართველოს ელჩი საფრანგეთში გოჩა ჯავახიშვილი ილიას სახელმწიფო უნივერსიტეტის მიერ დაწესებულ პრიზს გადასცემს.
მწერალი ონლაინ ჩაერთვება საფრანგეთში საქართველოს საელჩოდან, სადაც უმასპინძლებენ საქართველოს ელჩი საფრანგეთში გოჩა ჯავახიშვილი და ფრანგული რენესანსის საერთაშორისო პრეზიდენტი, პარიზის ზღვისიქითა მეცნიერებების აკადემიის საპატიო პრეზიდენტი დენი ფადა.
„ლიგამუსში“ შეხვედრას დაესწრებიან საფრანგეთის ელჩი საქართველოში შერაზ გასრი, საქართველოს ფრანგული ინსტიტუტის დირექტორი კამი ნორა, საქართველოს ფრანგული ინსტიტუტის მედიათეკის დირექტორი ნანა ლალიაშვილი, ქართული უნივერსიტეტების სტუდენტები, მედიათეკის მკითხველები და უფროსკლასელები.
სამუშაო ენები: ქართული, ფრანგული
დრო: 19 მარტი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32

ვორკშოპი „ძველი ქართული მწერლობა ეროვნულ და გლობალურ კონტექსტში (ტრადიცია, ინოვაცია, ტენდენციები)“
2024-03-20 10:30 - 2024-03-21 17:30
20-21 მარტს, 10:30 საათზე, ილიას სახელმწიფო უნივერსიტეტის S507 აუდიტორიაში შოთა რუსთაველის საქართველოს ეროვნული სამეცნიერო ფონდის მიერ დაფინანსებული კვლევითი პროექტის „FR-2 1-660 ძველი ქართული ლიტერატურის ისტორია: ახალი მეთოდოლოგიური და კონცეპტუალური მიდგომები საუნივერსიტეტო სახელმძღვანელო ცნობარისათვის“ ფარგლებში ჩატარდება ვორკშოპი „ძველი ქართული მწერლობა ეროვნულ და გლობალურ კონტექსტში (ტრადიცია, ინოვაცია, ტენდენციები)“.
ვორკშოპის მიზანია სხვადასხვა უნივერსიტეტში ძველი ქართული ლიტერატურის სწავლების პროცესში ჩართული პროფესორებისა და დოქტორანტების დისკუსიის ორგანიზება სასწავლო ფორმატში თანამედროვე ინტერ, კროს და ტრანსდისციპლინური მიდგომებისა და მეთოდების გამოყენების შესახებ ინფორმაციისა და გამოცდილების გაცვლის მიზნით.
ვორკშოპში მონაწილეობას მიიღებენ აგრეთვე ქართული ფილოლოგიის სპეციალობის ის დაინტერესებული მაგისტრანტები, რომლებსაც ძველი ქართული მწერლობის შემსწავლელი პროგრამული საგნები დახურული აქვთ მაღალი შეფასებით – A .
ვორკშოპზე იგეგმება

პროექტის მიგნებებისა და შუალედური შედეგების აპრობაცია სამიზნე ჯგუფთან;
ახალი პრობლემების გამოკვეთა და უკუკავშირის ანალიზი.

სამიზნე ჯგუფი:
ფილოლოგიური მიმართულებისა და ფართო პროფილის ჰუმანიტარი სპეციალისტები, აგრეთვე დოქტორანტები და მაგისტრანტები.
ვორკშოპზე მოწვეული სპეციალისტები/მომხსენებლები:
1. ფათი ჰატაიბი, რაბატის მუჰამედ მეხუთის უნივერსიტეტი, მაროკო
2. მზია სურგულაძე, კორნელი კეკელიძის სახელობის ხელნაწერთა ეროვნული ცენტრი
3. მაკა ელბაქიძე, შოთა რუსთაველის ქართული ლიტერატურის ინსტიტუტი
4. ექვთიმე კოჭლამაზაშვილი, ილიას სახელმწიფო უნივერსიტეტი და კორნელი კეკელიძის სახელობის ხელნაწერთა ეროვნული ცენტრი
5. ივანე ამირხანაშვილი, შოთა რუსთაველის ქართული ლიტერატურის ინსტიტუტი
6. ნესტან სულავა, ივანე ჯავახიშვილის სახელობის თბილისის სახელმწიფო უნივერსიტეტი და ახალციხის უნივერსიტეტი
7. მარიამ ნანობაშვილი, ივანე ჯავახიშვილის სახელობის თბილისის სახელმწიფო უნივერსიტეტი
8. თამთა ფარულავა, გიორგი წერეთლის აღმოსავლეთმცოდნეობის ინსტიტუტი
9. ელენე გოგიაშვილი, ივანე ჯავახიშვილის თბილისის სახელმწიფო უნივერსიტეტი
10. ალექსანდრე შებორნი, ოქსფორდის უნივერსიტეტის ისტორიის ფაკულტეტი
ვორკშოპში მონაწილეობას მიიღებენ აგრეთვე ილიას სახელმწიფო უნივერსიტეტის ქართული ფილოლოგიის პროგრამის საბაკალავრო საფეხურის სტუდენტები, რომელთაც 2020-2023 წლის განმავლობაში A შეფასებით დაასრულეს კურსები „ძველი ქართული საეკლესიო მწერლობა (ჰაგიოგრაფია)“ და „ქართული ლიტერატურა XII-XVIII საუკუნეებში.“ ისინი გვესაუბრებიან იმ ძირითად გამოწვევებსა და პრობლემებზე, რომელთა გადალახვაც მოუწიათ ძველი ქართული ლიტერატურის ისტორიის შესწავლის პროცესში.
პროექტში ჩართული სპეციალისტები:

ირმა ყარაულაშვილი, პროექტის ხელმძღვანელი, ილიას სახელმწიფო უნივერსიტეტი
თამარ ლომიძე, პროექტის კოორდინატორი, ილიას სახელმწიფო უნივერსიტეტი და შოთა რუსთაველის ქართული ლიტერატურის ინსტიტუტი
დარეჯან გარდავაძე, ივანე ჯავახიშვილის სახელობის თბილისის სახელმწიფო უნივერსიტეტი
თეა შურღაია, ივანე ჯავახიშვილის სახელობის თბილისის სახელმწიფო უნივერსიტეტი და გიორგი წერეთლის აღმოსავლეთმცოდნეობის ინსტიტუტი
თამთა სურმავა, ილიას სახელმწიფო უნივერსიტეტი

ფორმატი:
ორდღიანი სასესიო სხდომები – დღეში ორი სესია
დასწრებით და/ან დისტანციურად
ბმული:https://iliauni-edu-ge.zoom.us/j/82027541366
სამუშაო ენა: ქართული
დრო: 20 და 21 მარტი, 10:30 საათი
ადგილმდებარეობა: ილიას სახელმწიფო უნივერსიტეტის S507 აუდიტორია, გ. წერეთლის ქუჩა N3
დღის წესრიგი
დღე I
10:30-13:00 სხდომა 1– ძველი ქართული ნარატიული წყაროები:
ა) ქართული ჰაგიოგრაფია – სტერეოტიპი, რეცეფცია, თვითრეფლექსია
ბ) ძველი ქართული მწერლობა, როგორც ისტორიული წყარო და იდენტობის ინდიკატორი
14:00-17:00 სხდომა 2 – ძველი ქართული (საერო)მწერლობის რეალური და გამოგონილი გეოგრაფია
ა) ქართული ლექსი vis-a-vis აღმოსავლური ექსპანსია
ბ) „სულ ორი-სამი ქარგა აქვს ეპოსს“ (დ. წერედიანი)
დღე II
10:30-13:00 სხდომა 3 – „ვეფხისტყაოსანი“ – მარადი ტექსტი, სინთეზური ესთეტიკა, თანამედროვე კონცეფცია.
14:00-17:00 სხდომა 4 – ძველი ქართული მწერლობის სწავლების მეთოდოლოგია და თანამედროვე გამოწვევები.
17:00-17:30 შემაჯამებელი სხდომა:
პროექტის ხელმძღვანელი და მონაწილეები შეაჯამებენ გამოთქმულ მოსაზრებებს, ახლებურ კონცეპტუალურ მიდგომებსა და მეთოდოლოგიას, მიმოიხილავენ დოქტორანტების მიერ გამოთქმულ სურვილებსა და დასმულ პრობლემებს.

სოკრატეს კლუბის დისკუსია ევროკავშირის მართლმსაჯულების სასამართლოს გადაწყვეტილებაზე – ძალადობის მსხვერპლი ქალის თავშესაფრის უფლება
2024-03-22 16:00 - 18:00
22 მარტს, 16:00 საათზე, ილიას სახელმწიფო უნივერსიტეტის სამართლის სკოლის ადამიანის უფლებათა მიმართულება გიწვევთ სოკრატეს კლუბის მიერ ქალთა ისტორიის თვის ფარგლებში ორგანიზებულ დისკუსიაზე, რომელზეც განხილული იქნება ევროკავშირის მართლმსაჯულების სასამართლოს მიერ 2024 წლის 16 იანვარს მიღებული გადაწყვეტილება.
საქმის ფაქტობრივი გარემოებებიდან ირკვევა, რომ თურქული წარმოშობის ქალზე, რომელიც იძულებით გაათხოვეს, ხშირად ფიზიკურად ძალადობდა ქმარი. მისგან მომდინარე საფრთხისა და ძალადობისგან თავის დასაღწევად მან თავშესაფრის მოთხოვნის მიზნით მიმართა ბულგარეთს. ბულგარეთის სასამართლომ საქმის განხილვისას გადაწყვიტა, რომ შესაბამისი კითხვებით მიემართა ევროკავშირის მართლმსაჯულების სასამართლოსთვის.
ამ საქმესთან მიმართებით ევროკავშირის მართლმსაჯულების სასამართლომ განმარტა, რომ ძალადობის მსხვერპლ ქალებს უფლება აქვთ, მოითხოვონ თავშესაფარი ევროკავშირის წევრ ქვეყნებში, თუ მათ სამშობლოში დაბრუნებისას ემუქრებათ ფსიქოლოგიური, ფიზიკური, სექსუალური ან ოჯახში ძალადობა. სასამართლომ ასევე განმარტა, რომ, თუ ლტოლვილის სტატუსის პირობები არ იქნება დაკმაყოფილებული, მათ შეუძლიათ მიიღონ დამატებითი დაცვის სტატუსი იმ შემთხვევაში, თუ მათ ემუქრებათ სიცოცხლის მოსპობა ან ძალადობა. ერთიანობაში ხსენებული გადაწყვეტილება უმნიშვნელოვანესია ოჯახში ძალადობის მსხვერპლთა დაცვის ჭრილში.
სოკრატეს კლუბი დისკუსიების წარმართვისას იყენებს სოკრატეს მეთოდს, რომელიც გულისხმობს სასამართლო გადაწყვეტილებებში არსებულ პრობლემურ საკითხებზე კითხვების დასმასა და მათზე სიღრმისეულ მსჯელობას.
მომხსენებელი
ნინო ანდრიაშვილი, იურისტი, ორგანიზაცია „საფარი“
მოდერატორი
ქეთევან ბეჟანიშვილი, სტუდენტი, ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამა
სამუშაო ენა: ქართული
თარიღი: 22 მარტი, 16:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ი. ჭავჭავაძის გამზ. N32)

„მე და ევროპა“ ფილმის ჩვენება-დისკუსია
2024-03-27 16:00 - 18:00
27 მარტს, 16:00 საათზე, ილიას სახელმწიფო უნივერსიტეტის G106 აუდიტორიაში მედიის განვითარების ფონდი (MDF) ევროკავშირის ფინანსური მხარდაჭერითა და ილიას სახელმწიფო უნივერსიტეტთან პარტნიორობით იწყებს დოკუმენტური ფილმის „მე და ევროპა” ჩვენებისა და დისკუსიების ციკლს – ეს არის ოთხი ამბავი საქართველოდან, რომელიც აერთიანებს მრავალფეროვნებას, თავისუფლებას, თანასწორობას, დემოკრატიას.
ღონისძიებას გახსნიან ილიას უნივერსიტეტის რექტორი ნინო დობორჯგინიძე და საქართველოს ევროკავშირის ელჩის მოადგილე, პოლიტიკის, პრესისა და ინფორმაციის განყოფილების ხელმძღვანელი ასუნსიონ სანჩეს რუისი. დისკუსიაში მონაწილეობას მიიღებენ პოეტი რატი ამაღლობელი, ფილმის რეჟისორი გიორგი ქველიძე და პროდიუსერი თამარ ქველიძე.
გიორგი ქველიძის დოკუმენტური ფილმი, რომელიც ევროკავშირის მხარდაჭერით შეიქმნა, საქართველოს რეგიონებში: კახეთში, რაჭა-ლეჩხუმში, გურიასა და იმერეთში გადაღებულ ოთხ ამბავს აერთიანებს და ევროპასთან საქართველოს საერთო ღირებულებებზე – მრავალფეროვნებაზე, თანასწორობაზე, თავისუფლებასა და დემოკრატიაზე – ოთხი ადამიანის პერსპექტივიდან მოგვითხრობს.
საინფორმაციო კამპანიის „მე და ევროპა“ ფარგლებში მედიის განვითარების ფონდი გამოაცხადებს ბლოგების/ვლოგების კონკურსს, რომლის გამარჯვებულები 11 ივლისს მედიაწიგნიერების საზაფხულო ბანაკში გაემგზავრებიან.
ბანაკის მონაწილეებს შეარჩევენ დისკუსიაში მონაწილეთა ყველაზე აქტიურ ახალგაზრდებს შორისაც.
4-დღიანი საზაფხულო ბანაკის მონაწილეები გაივლიან ესპანური და ქართული ფაქტების გადამოწმების ორგანიზაციების – „მალდიტასა” და „მითების დეტექტორის“ – ერთობლივ, ინტენსიურ მედია და ინფორმაციული წიგნიერების ტრენინგს და გაეცნობიან დეზინფორმაციასთან ბრძოლაში ევროკავშირის აღმოსავლეთ პარტნიორობის ქვეყნების სტრატეგიული კომუნიკაციის სამსახურისა და მათი ფლაგმანური პროექტის EUvsDisinformation-ის გამოცდილებას.
განრიგი იხილეთ ბმულზე.

სამუშაო ენა: ქართული
დრო: 27 მარტი, 16:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.
2024

მედიკამენტების ხელმისაწვდომობა – საჯარო დისკუსია
2024-03-27 18:00 - 19:00
27 მარტს, 18:00 საათზე, ილიას სახელმწიფო უნივერსიტეტის ავსტრიულ ბიბლიოთეკაში გაიმართება საჯარო დისკუსია მედიკამენტების ხელმისაწვდომობის შესახებ.
დანახარჯი მედიკამენტებზე საქართველოს მოსახლეობისთვის მძიმე ფინანსური ტვირთი და გაღარიბების ერთ-ერთი მიზეზია. ​მოსახლეობის ჯიბიდან ჯანდაცვაზე გადახდილი ყოველი 10 ლარიდან 7 მედიკამენტებზე იხარჯება. ეს დანახარჯი განსაკუთრებით პრობლემურია მოსახლეობის უღარიბესი ფენისთვის, რადგან სწორედ ამ ტიპის დანახარჯის გამო მათი 90% კიდევ უფრო ღარიბდება. საქართველოში მედიკამენტებზე განსაკუთრებით დიდი დანახარჯების ერთ-ერთი წამყვანი ფაქტორია ფარმაცევტული პოლიტიკისა და რეგულირების მნიშვნელოვანი ხარვეზები, რაც ხელს უწყობს მედიკამენტების ფასების უკონტროლო ზრდას და მათ არარაციონალურ მოხმარებას.
პანელური დისკუსიის მონაწილე ექსპერტები – აკაკი ზოიძე, თინა ტურძილაძე, გიორგი გოცაძე და პრაქტიკოსი ექიმი ჯაბა ზარქუა – განიხილავენ შემდეგ საკითხებს:

რა არის რეფერენტული ფასი და შეიძლება თუ არა მისი წამლის ფასის კონტროლის ეფექტურ მექანიზმად გამოყენება;
რა არის გენერიკული მედიკამენტი და შეუძლია თუ არა მას ძვირადღირებული ბრენდული მედიკამენტის ჩანაცვლება. რა შემთხვევებში შეგვიძლია წამლების ჩანაცვლება;
რა არის პოლიფარმაცია და როგორ აისახება ის ჩვენს ხარჯებსა და ჯანმრთელობაზე.

იხ. ღონისძიების ბმული https://shorturl.at/mqwHX
სამუშაო ენა: ქართული
დრო: 27 მარტი, 18:00 საათი
ადგილმდებარეობა: ილიას სახელმწიფო უნივერსიტეტის S კორპუსი, ავსტრიული ბიბლიოთეკა, გ. წერეთლის ქ. N3
დასწრება თავისუფალია.

გადაუდებელი კიბერდახმარების უზრუნველყოფის მექანიზმები: კვლევების შედეგების განხილვა
2024-03-27 19:30 - 21:30
27 მარტს, 19:30 საათზე, ილიას სახელმწიფო უნივერსიტეტის G106 აუდიტორიაში გაიმართება შეხვედრა თემაზე „გადაუდებელი კიბერდახმარების უზრუნველყოფის მექანიზმები: მიმდინარე და ჩატარებული კვლევების შედეგების განხილვა უკრაინის, მონტენეგროს და სხვა მაგალითებზე დაყრდნობით”.
მომხსენებლები:

ნათია სესკურია, ინიციატივის „ქალები კიბერუსაფრთხოებაში“ თანადამფუძნებელი
ნატა გოდერძიშვილი, კიბერუსაფრთხოების სფეროს ექსპერტი, ინიციატივის „ქალები კიბერუსაფრთხოებაში“ თანადამფუძნებელი
ჯოსეფ იარნეცკი, დიდი ბრიტანეთის უსაფრთხოების კვლევების სამეფო ინსტიტუტის (RUSI) მკვლევარია კიბერუსართხოების მიმართულებით. მისი კვლევითი ინტერესები ფოკუსირებულია კიბერთავდაცვითი შესაძლებლობების მშენებლობაზე, ასევე რა რისკებსა და შესაძლებლობებს ქმნის მოწინავე ტექნოლოგიები ეკონომიკური უსაფრთხოებისთვის.

სამუშაო ენა: ინგლისური
დრო: 27 მარტი, 19:30 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

„ინდური ტაბლა და მისი ენა“ – ანუკა კონტრიძის ვორკშოპი
2024-03-29 10:00 - 12:00
29 მარტს, 19:00 საათზე, ილიაუნის თეატრში ილიაუნის მუსიკის ცენტრის ინიციატივით ანუკა კონტრიძე გამართავს ვორკშოპს/პრეზენტაციას.
ანუკა კონტრიძე 1982 წელს დაიბადა თბილისში. არის აღმოსავლეთმცოდნე, სინოლოგი.
ინდურ ტაბლას ეუფლება 21 წლიდან. სწავლობდა ინდოეთში, შრი ლანკაში, გერმანიასა და შვეიცარიაში ტაბლის ოსტატებთან – ს.ვ. რანდუვასთან, შანკარ ლალ ჩატერჯსა და სვაპან ჩაუდჰურთან. თანამშრომლობდა და თანამშრომლობს ბენდებთან საქართველოში და მის ფარგლებს გარეთ. ამჟამად ცხოვრობს ქ. მიუნხენში. უკრავს რამდენიმე ბენდთან სხვადასხვა მიმართულებით. წლების განმავლობაში რუმინული ემბიენთ ჯგუფის “Thy Veils” მოწვეული წევრია, ასევე “Metachronic Rashomon” დისტანციური ტრიოს წევრი რეზო კიკნაძესა და ნიკა დავითაშვილთან ერთად. ბოლო რამდენიმე წელია ესწრება ტაბლის დიდოსტატ პანდიტ სვაპან ჩაუდჰურის ყოველწლიურ სემინარებს ბაზელში. დროდადრო მართავს ვორკშოპებს ტაბლის შესახებ თბილისსა და მიუნხენში.
სამუშაო ენა: ქართული
დრო: 29 მარტი, 19:00 საათი
ადგილმდებარეობა: ილიას სახელმწიფო უნივერსიტეტი, A კორპუსი (შიდა ეზო), ი. ჭავჭავაძის გამზ. N32
დასწრება თავისუფალია.

საქართველოს ფუტსალის თასი, 1/4 ფინალი. MFC ILIAUNI VS ARMIA
2024-03-29 12:00 - 14:00
29 მარტს, პარასკევს, გაიმართება საქართველოს ფუტსალის თასის გათამაშების მეოთხედფინალური მატჩები. ილიაუნის ფუტსალის პირველი გუნდი მეოთხედფინალურ მატჩს თავდაცვის სამინისტროს გუნდთან „არმია“ გამართავს.
წინა ეტაპი ჩვენმა გუნდმა წარმატებით გადალახა (t.ly/F75mb) და ანგარიშით 4-3 დაამარცხა წალენჯიხელები. თავის მხრივ, „არმია“ მერვედფინალში ფუტსალის ლიგის მესამე ლიგის გუნდს „ჯიპა” შეხვდა და ადვილად გადალახა აღნიშნული ბარიერი (6-0).
ილიაუნისა და არმიელთა დაპირისპირებას დიდი ისტორია და გამოცდილება აქვს. ჩვენი შეხვედრები ყოველთვის დაძაბულობითა და სანახაობით გამოირჩეოდა. აღსანიშნავია, რომ იმ წელს, როდესაც ილიაუნის უმაღლესი ლიგის გუნდმა საქართველოს ფუტსალის თასი მოიგო (2021 წ.), არმიელები მეორე დივიზიონში ასპარეზობდნენ და „ფუტსალის ლიგა 2”-ის ფინალში ჩვენს ფარმკლუბს, MFC ILIAUNI 2-ს, დაუპირისპირდნენ. ჩვენდა სასიხარულოდ, 2020/21 წლების სეზონის „ლიგა 2”-ის ჩემპიონები ჩვენ გავხდით – მოწინააღმდეგე სამმატჩიან ორთაბრძოლაში დავამარცხეთ, „არმიამ“ კი უმაღლესი დივიზიონის საგზური მოიპოვა და მას შემდეგ პირველ ლიგაში ასპარეზობს.
მიმდინარე ფუტსალის რეგულარულ სეზონში არმიელებს სამჯერ შევხვდით, ერთხელ ჩვენ ვიმარჯვეთ, ერთხელ – მოწინააღმდეგემ და ერთი ფრეც ვითამაშეთ:

II ტური: MFC ILIAUNI 7:7 ARMIA (ოქმი: t.ly/asPcf)
IX ტური: ARMIA 4:1 MFC ILIAUNI (ოქმი: t.ly/-zaRE)
XVI ტური: MFC ILIAUNI 5:4 ARMIA (ოქმი: t.ly/Fowtc)

საინტერესო სტატისტიკა აქვს გიორგი ქურხულს, რომელმაც არმიელებთან 3 მატჩში 5 გოლის გატანა შეძლო.
მატჩი დაძაბული და სანახაობრივი იქნება.
ილიაუნის განსაკუთრებულად სჭირდება თქვენი, გულშემატკივრების, მხარდაჭერა, ამიტომ გელით ყველას!
29 მარტი, 12:00 საათი, არენა 2, უნივერსიტეტის ქუჩა N6
შეხვედრები ლიგის ოფიციალურ ფეისბუქ და იუთუბარხებზე პირდაპირი ტრანსლაციით გაშუქდება.

ფილმის „ერთი პატარძალი, შვიდი ძროხა ან ერთი ყუთი ჰეროინი“ ჩვენება და დისკუსია
2024-03-29 16:00 - 17:00
29 მარტს, 16:00 საათზე, ილიას სახელმწიფო უნივერსიტეტის სამართლის სკოლის ადამიანის უფლებათა მიმართულება და ადამიანის უფლებათა კინოკლუბი გიწვევთ ქალთა ისტორიის თვის ფარგლებში ორგანიზებული ფილმის „ერთი პატარძალი, შვიდი ძროხა ან ერთი ყუთი ჰეროინი“ ჩვენებასა და დისკუსიაზე.
ფილმი ეხება სუდანში, ვიეტნამსა და ავღანეთში გოგოების იძულებით ქორწინებას. ილიაუნის სამართლის სკოლის ადამიანის უფლებათა კინოკლუბი ფილმის ჩვენებას გამართავს The Why Foundation-თან თანამშრომლობით.
მომხსენებელი
თამუნა გაბოძე, ორგანიზაციის „პარტნიორობა ადამიანის უფლებებისთვის“ ხელმძღვანელი
მოდერატორი
თამარ ჩხიკვაძე, ილიაუნის სამართლის სკოლის 1-ელი კურსის სტუდენტი
სამუშაო ენა: ქართული
თარიღი: 29 მარტი, 16:00 საათი
ადგილმდებარეობა: წიგნის სახლი „ლიგამუსი“, ილიას სახელმწიფო უნივერსიტეტი (ი. ჭავჭავაძის გამზ. N32)

ჯავა პრომო ივენთი ილიაუნის სტუდენტებისთვის
2024-03-29 17:00 - 18:00
29 მარტს, 17:00 საათზე, ილიას სახელმწიფო უნივერსიტეტის T102 საკონფერენციო დარბაზში EPAM-ის წარმომადგენლები გამართავენ ჯავა პრომო ღონისძიებას ილიაუნის სტუდენტებისთვის, რომლებიც ისწრაფვიან, გახდნენ Java-ის ინჟინრები ან სურთ, მეტი გაიგონ ამ სფეროს შესახებ.
დარგის ექსპერტები ისაუბრებენ Java-ის განვითარებაში გამოყენებულ უახლეს ტენდენციებზე, ხელსაწყოებსა და ტექნოლოგიებზე, რომლებითაც ხელმძღვანელობენ სხვადასხვა პროექტსა და კონფიგურაციაში დიდი გამოცდილების მქონე Java-ის ექსპერტები, გააცნობენ როგორც უახლეს ინფორმაციას java-ის ინჟინერიის მდგომარეობის შესახებ, ასევე პროფესიულ რჩევებს.
სამუშაო ენა: ქართული
დრო: 29 მარტი, 17:00 საათი
ადგილმდებარეობა: ილიას სახელმწიფო უნივერსიტეტის T102 საკონფერენციო დარბაზი, ქ. ჩოლოყაშვილის გამზ. N3/5
დასწრება თავისუფალია.

ქცევის ანალიზის პირველი კონფერენცია საქართველოში
2024-03-31 09:00 - 11:00
31 მარტს, 09:00 საათზე, ილიას სახელმწიფო უნივერსიტეტის G106 აუდიტორიაში გაიმართება ილიას სახელმწიფო უნივერსიტეტის ბავშვის განვითარების ინსტიტუტისა და საქართველოს ქცევის ანალიტიკოსთა ასოციაციის ერთობლივი კონფერენცია. ეს არის პირველი კონფერენცია საქართველოში, რომელიც ქცევის ანალიზის სფეროში ტარდება.
კონფერენციის მიზანია, ქცევის გამოყენებითი ანალიზის სფეროში არსებული მიღწევების, გამოცდილებებისა და გამოწვევების გაზიარება და ცნობადობის გაზრდა.
კონფერენციაზე დასწრება შეუძლიათ როგორც ქცევის გამოყენებით ანალიზის სფეროში მომუშავე, ასევე სფეროთი დაინტერესებულ ნებისმიერ პირს.
კონფერენციის ძირითადი თემებია:

საქართველოში ქცევის ანალიზის გავრცელების ისტორია და ამჟამინდელი მდგომარეობის მიმოხილვა;
ფართო საზოგადოებისათვის საქართველოს ქცევის ანალიტიკოსთა ასოციაციის გაცნობა;
ქცევის გამოყენებითი ანალიზის სფეროში მოღვაწე სპეციალისტებისაგან მოხსენებები სფეროში არსებულ აქტუალურ საკითხებთან დაკავშირებით;
პანელური დისკუსია.

დღის წესრიგი იხილეთ ბმულზე: https://shorturl.at/lIPR8
ფორმატი: კონფერენცია ჩატარდება ჰიბრიდული ფორმატით:
პირისპირ ფორმატში დამსწრეთა რაოდენობა შეზღუდულია და წინასწარ რეგისტრაციის საშუალებითაა შესაძლებელი.
კონფერენციაზე ონლაინ დასწრება შესაძლებელი იქნება ბავშვის განვითარების ინსტიტუტის ფეისბუქ გვერდის გვერდის საშუალებით.
სამუშაო ენა: ინგლისური
დრო: 31 მარტი, 09:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ.N1

„ჯაშუში“ დოკუმენტური ფილმის ჩვენება და დისკუსია
2024-04-01 16:00 - 17:00
1-ელ აპრილს, 16:00 საათზე, წიგნის სახლში „ლიგამუსი“ მედიის განვითარების ფონდი (MDF), The WHY Foundation-ის (TWF) მხარდაჭერითა და ილიას სახელმწიფო უნივერსიტეტთან პარტნიორობით გამართავს დოკუმენტური ფილმის „ჯაშუში“ ჩვენებასა და დისკუსიას.
დისკუსიას გაუძღვება ილიას სახელმწიფო უნივერსიტეტის უმაღლესი კვლევების ცენტრის დირექტორი, პროფესორი გიგა ზედანია, შეხვედრას მოდერაციას გაუწევს მედიის განვითარების ფონდის აღმასრულებელი დირექტორი თამარ კინწურაშვილი.
ბოსე ლინდქვისტის დოკუმენტური ფილმი „ჯაშუში” (Undercover in the alt-right) გვიყვება 25 წლის შვედ სტუდენტ, პატრიკ ჰემერსონზე, რომელმაც გადაწყვიტა სადისერტაციო თეზისის კვლევის მიზეზით ულტრამემარჯვენე ჯგუფის წევრად ჩანერგილიყო. ის ლონდონიდან ვაშინგტონში გაემგზავრა და შეუერთდა ნეონაცისტებს, რათა ამ გზით უფრო მეტი გაეგო მათ ცხოვრებასა და მიზნებზე.
ჯგუფში შეღწევა მარტივი პროცესი არ ყოფილა, ამისთვის პატრიკს თვეები დასჭირდა. ასევე ძალიან რთული იყო მათი იდეების (მისთვის სრულიად მიუღებელი) მოსმენა და გამეორება. „გინდა იყვირო, რამე გააკეთო – წახვიდე, მაგრამ ამას ვერ იზამ. უნდა იჯდე და გაიღიმო,” – იხსენებს პატრიკი.
მისი რეალური მიზნების გამჟღავნების შემდეგ პატრიკი მუქარის ადრესატიც გახდა, მიუხედავად ამისა, ფიქრობს, რომ ახლა კომფორტულია იმ ადამიანების საქმიანობის შორიდან კვლევა, რომლებთანაც ადრე ახლო კონტაქტი ჰქონდა.
ღონისძიება ეწყობა პროექტის „ვილაპარაკოთ დემოკრატიაზე: DemDoc ახალგაზრდებისთვის“ მხარდაჭერით. მას მედიის განვითარების ფონდი (MDF) The WHY Foundation-თან (TWF) პარტნიორობითა და The New Democracy Fund (NDF)-ის მხარდაჭერით ახორციელებს. პროექტი მიზნად ისახავს, ხელი შეუწყოს ქართველი ახალგაზრდების მონაწილეობას ქვეყნის დემოკრატიულ, სოციალურ-ეკონომიკურ და მდგრადი განვითარების პროცესებში.
სამუშაო ენა: ქართული
დრო: 1-ელი აპრილი, 16:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

„ლევან კახთა მეფის (1518/20-1574) საქტიტორო წარწერები ათონის ფილოთეოსის მონასტერში" - ეკა ჭყოიძის საჯარო მოხსენება
2024-04-01 17:00 - 19:00
1-ელ აპრილს, 17:00 საათზე, შუა საუკუნეების კვლევის ცენტრის მუდმივმოქმედ სემინარზე ილიას სახელმწიფო უნივერსიტეტის მეცნიერებათა და ხელოვნების ფაკულტეტის ასოცირებული პროფესორი ეკა ჭყოიძე წაიკითხავს მოხსენებას „ლევან კახთა მეფის (1518/20-1574) საქტიტორო წარწერები ათონის ფილოთეოსის მონასტერში”.
ათონის მთის ერთ-ერთი მონასტრისთვის ლევან კახთა მეფის გულუხვ შეწირულობაზე მოწმობს მისი და მისი მემკვიდრის, ალექსანდრეს (შემდგომში კახეთის მეფე ალექსანდრე II (1574-1601) ფრესკა ფილოთეოსის მონასტრის სატრაპეზოში.
ფრესკას ახლავს შესაბამისი წარწერები, რომლებიც ქართული სამეცნიერო წრეებისთვის ნაკლებადაა ცნობილი.
მოხსენებაში განხილული იქნება ეს ფრესკა, მისი წარწერები და მათი მნიშვნელობა, კახეთის სამეფოს მნიშვნელობა საერთაშორისო კონტექსტში.
სამუშაო ენა: ქართული
დრო: 1-ელი აპრილი, 17:00 საათი
ადგილმდებარეობა: ილიას სახელმწიფო უნივერსიტეტის E306 აუდიტორია, ქ. ჩოლოყაშვილის გამზ. N3/5
დასწრება თავისუფალია.

„კვლევის ეთიკა და კეთილსინდისიერება“ – ონლაინტრენინგი
2024-04-03 15:00 - 2024-04-05 15:00
3-5 აპრილს ილიას სახელმწიფო უნივერსიტეტში სადოქტორო საფეხურის სტუდენტებისთვის, ახალგაზრდა მკვლევრებისა და აკადემიური პერსონალისთვის გაიმართება ონლაინშეხვედრების სერია კვლევის კეთილსინდისიერების შესახებ.
ტრენინგი შემუშავებულია ევროკომისიის მიერ დაფინანსებული პროექტის „კვლევის პასუხისმგებლობით წარმართვა – კვლევის კეთილსინდისიერება და ეთიკა ქართულ უნივერსიტეტებში (ETHICS)“ ფარგლებში. პროექტის ძირითადი მიზანი უნივერსიტეტებში კვლევის ეთიკისა და კეთილსინდისიერების მექანიზმების, პროცედურებისა და სერვისების გაუმჯობესებაა.

განრიგი და განსახილველი საკითხები:
3 აპრილი, 15:00 საათი – „კვლევის ეთიკა და კეთილსინდისიერება: ევროპული და ინსტიტუციური სამართლებრივი ჩარჩო“

თეონა დიასამიძე, სამეცნიერო კვლევების კოორდინაციის სამსახურის სპეციალისტი

4 აპრილი, 14:00 საათი – „აკადემიური გადაცდომების თავიდან აცილება და მართვა კვლევით სფეროში“

ნინო რჩეულიშვილი, მეცნიერებათა და ხელოვნების ფაკულტეტის ასისტენტ-პროფესორი

4 აპრილი, 16:00 საათი – „პუბლიკაციის გამოქვეყნების და საავტორო ეთიკა – პოლიტიკის განსაზღვრა“

თამარ ბასიშვილი, საბუნებისმეტყველო მეცნიერებებისა და მედიცინის ფაკულტეტის ასოცირებული პროფესორი

5 აპრილი, 15:00 საათი – „კეთილსინდისიერების პრინციპები კვლევაში და ხელოვნური ინტელექტის გამოყენებასთან დაკავშირებული გამოწვევები“

გიგა ხოსიტაშვილი, ბიზნესის, ტექნოლოგიებისა და განათლების ფაკულტეტის ასისტენტ-პროფესორი

შესაძლებელია როგორც ერთ, ასევე რამდენიმე შეხვედრაზე დასწრება.

შეხვედრები გაიმართება ონლაინ და აუცილებელია წინასწარ რეგისტრაციაბმულზე https://shorturl.at/tBL69
დეტალურ ინსტრუქციას მიიღებთ რეგისტრაციის დროს მითითებულ ელექტრონულ ფოსტაზე.

„იაპონური და ქართული კულტურის შედარებითი კვლევა“ - იაპონიის ელჩის, იშიძუკა ჰიდეკის საჯარო ლექცია
2024-04-04 15:00
4 აპრილს, 15:00 საათზე, ილიას სახელმწიფო უნივერსიტეტის G106 აუდიტორიაში იაპონიის ელჩი საქართველოში იშიძუკა ჰიდეკი წაიკითხავს საჯარო ლექციას „იაპონური და ქართული კულტურის შედარებითი კვლევა“.
ლექცია მიეძღვნება იაპონიასა და საქართველოს შორის არსებულ კულტურულ პარალელებს, ახსნის როგორც იაპონიის უნიკალურ თავისებურებეს, ისე საერთო ღირებულებებს. შოთა რუსთაველის „ვეფხისტყაოსნის“ კვლევაზე დაყრდმობით დამსწრე საზოგადოება უფრო ღრმად შეიცნობს იმ კომპლექსურობისა და ნიუანსების შესახებ, რომლებიც ახასიათებს როგორც იაპონურ, ისევე ქართულ კულტურას.
მომხსენებელიდეტალურად ისაუბრებს შოთა რუსთაველის ეპოსის მსგავსებაზე იაპონურ კლასიკურ ლექსებთან და შეადარებს იაპონელ ისტორიულ მოღვაწეებს „ვეფხისტყაოსნის“ გმირებს.
სამუშაო ენა: ინგლისური
დრო: 4 აპრილი, 15:00 – 16:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია

„აკადემიური იდენტობების ტრანსფორმაცია და გაორების კონფიგურაციები ქართულ აკადემიურ სივრცეში" – ასოცირებული პროფესორის, ქეთი ცოტნიაშვილის კვლევის წარდგენა
2024-04-05 17:00 - 19:00
5 აპრილს, 17:00 საათზე, ილიას სახელმწიფო უნივერსიტეტის E235 აუდიტორიაში ილიაუნის ასოცირებული პროფესორი ქეთი ცოტნიაშვილი წარადგენს კვლევას „აკადემიური იდენტობების ტრანსფორმაცია და გაორების კონფიგურაციები ქართულ აკადემიურ სივრცეში”.
კვლევის მოკლე მიმოხილვა
კვლევის მიზანია აკადემიური იდენტობებისა და ცხოვრების ტრანსფორმაციის კომპლექსურობის შესწავლა საქართველოში. ნაშრომში ხაზგასმულია საბჭოთა ეპოქიდან პოსტსაბჭოთა დროსა და სივრცეში გადასვლის მრავლობითი, არაწრფივი, კონფლიქტური და პარადოქსული ტრაექტორიები. კვლევის მთავარი ფოკუსია ქართველ პროფესორთა მოგონებები, ცხოვრებისეულ-აკადემიური გამოცდილება, ასევე მათი წარმოდგენა მომავლის შესახებ დეკოლონიური და პოსტსოციალისტური თეორიული პერსპექტივების გათვალისწინებით. კვლევა დაფუძნებულია ნარატიულ-ეთნოგრაფიულ მეთოდოლოგიაზე, რომელიც მძლავრად წარმოაჩენს ქცევების, ურთიერთობებისა და დამოკიდებულებათა გაორებას ქართულ აკადემიურ სივრცეში.
მომხსენებლის შესახებ
ქეთი ცოტნიაშვილმა 2023 წელს დაიცვა სადოქტორო დისერტაცია არიზონის სახელმწიფო უნივერსიტეტში განათლების პოლიტიკის მიმართულებით. მიიღო შედარებითი და საერთაშორისო განათლების საზოგადოების (CIES) ევრაზიის ჯგუფის საუკეთესო დისერტაციის ჯილდო (2024). მისი კვლევითი ინტერესები მოიცავს შემდეგ თემებს: აკადემიური იდენტობები და აკადემიური პროფესია, უმაღლესი განათლების პოლიტიკის ცვლილება, პოსტსოციალისტური ტრანსფორმაციების დეკოლონიურ და პოსტკოლონიურ თეორიებთან თანაკვეთა, კოლექტიური მეხსიერების, ნარატივებისა და ბიოგრაფიების კვლევა. 2024 წლის მარტიდან ქეთი ცოტნიაშვილი ილიას სახელმწიფო უნივერსიტეტის ასოცირებული პროფესორია განათლების პოლიტიკის მიმართულებით.
სამუშაო ენა: ქართული
დრო: 5 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის E235 აუდიტორია, ქ. ჩოლოყაშვილის გამზ. N3/5
დასწრება თავისუფალია.

„მეწარმეობა: SWOT ანალიზი, ანუ რატომ კი და რატომ არა“ – ანი ჩერქეზიშვილის საჯარო ლექცია
2024-04-05 18:00 - 19:00
5 აპრილს, 18:00 საათზე, ილიას სახელმწიფო უნივერსიტეტის E406 აუდიტორიაში ილიაუნის ბიზნესის, ტექნოლოგიისა და განათლების ფაკულტეტის მოწვეული ლექტორი, ანის სკოლის დამფუძნებელი ანი ჩერქეზიშვილი წაიკითხავს საჯარო ლექციას „მეწარმეობა: SWOT ანალიზი, ანუ რატომ კი და რატომ არა“.
შეხვედრის მიზანია სტუდენტებს, რომელთაც სურთ საქმიანობის წამოწყება, დაეხმარონ წინასწარი მონახაზის შექმნასა და ხედვის ჩამოყალიბებაში, თუ როგორ მართონ საქმე უკეთ. ისინი მოისმენენ ახალბედა მეწარმეებისთვის საჭირო რჩევებს, გაეცნობიან საქმიანობის წამოწყების ძლიერსა და სუსტ მხარეებს, მთავარ გამოწვევებსა და მათთან გამკლავების გზებს.
სამუშაო ენა: ქართული
დრო: 5 აპრილი, 18:00 საათი
ადგილმდებარეობა: ილიას სახელმწიფო უნივერსიტეტის E406 აუდიტორია, ქ. ჩოლოყაშვილის გამზ. N3/5
დასწრება თავისუფალია.

გვალვის მართვა კლიმატის ცვლილების პირობებში - დოქტორ მიხა ვერნერის სემინარი
2024-04-08 10:00 - 11:00
8 აპრილს, 10:00 საათზე, ილიას სახელმწიფო უნივერსიტეტის G106 აუდიტორიაში დოქტორი მიხა ვერნერი გამართავს სემინარს „გვალვის მართვა კლიმატის ცვლილების პირობებში”.
აკადემიური დოქტორი მიხა ვერნერი დელფტის წყლის განათლების ინსტიტუტის (IHE Delft) წყლის რესურსებისა და ეკოსისტემების დეპარტამენტის ასოცირებული პროფესორია. მისი კვლევები და გამოცდილება ეხება ჰიდროლოგიური ცოდნის, მონაცემებისა და მოდელების გამოყენებას წყლის ოპერაციულ მენეჯმენტში ექსტრემალურ ჰიდროლოგიურ მოვლენებზე, გვალვებსა და წყალდიდობებზე, ასევე წყლის განაწილებასა და წყალსაცავის ექსპლუატაციაზე ფოკუსით. ამჟამად H2020 ევროპული მსხვილი კვლევითი პროექტის კოორდინატორი და მთავარი მკვლევარია, რომელიც მიზნად ისახავს კლიმატის ინოვაციური სერვისების შექმნას სამეცნიერო და ადგილობრივი ცოდნის ინტეგრირების გზით, კლიმატის ცვლილებასა და გვალვასთან ადაპტაციის მიზნით. ვერნერი IHE Delft-ის წარმომადგენელია მსოფლიო მეტეოროლოგიური ორგანიზაციის (WMO) გვალვის მართვის საერთაშორისო პროგრამაში (IDMP) და მუშაობს ნიდერლანდების მთავრობის ექსპერტთა საკონსულტაციო ჯგუფში მტკნარი წყლისა და გვალვის შესახებ.
სემინარი მოიცავს შემდეგ საკითხებს:

შესავალი გვალვისა და წყლის დეფიციტის საკითხებში;
გვალვის რისკის პოლიტიკის სამი კომპონენტი: გვალვის მონიტორინგი და ადრეული გაფრთხილება; რისკის შეფასება და ადაპტაცია;
კლიმატის სერვისები გვალვის მართვისა და ადრეული გაფრთხილების მხარდასაჭერად;
საქართველოში მდინარე ალაზნისა და იორის აუზებში სერვისის მომხმარებლებთან ერთად კლიმატის სერვისების თანამონაწილეობრივი შექმნა.

სამუშაო ენა: ინგლისური
დრო: 8 აპრილი, 10:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

''Build With AI''– საჯარო შეხვედრა
2024-04-08 19:00 - 20:00
8 აპრილს, 19:00 საათზე, Google Developers ჯგუფის ორგანიზებითა და ილიას სახელმწიფო უნივერსიტეტის ტექნოლოგიური მეწარმეობისა და ინოვაციების განვითარების ცენტრის მხარდაჭერით გაიმართება საჯარო შეხვედრა Build With AI.
დამსწრეთ შესაძლებლობა ექნებათ, მოუსმინონ ხელოვნური ინტელექტის სფეროს წარმატებულ პირებს და გაიგონ სიახლეები AI მიმართულებით.
შეხვედრაზე განხილული იქნება, რა არის Gemini და რა ახალი შესაძლებლობები და ფუნქციები აქვს, როგორ შეგვიძლია Gemini AI-ით Flutter აპლიკაციების განვითარება.
მომხსენებლები:
თათია წმინდაშვილი, Impel-ის უფროსი Deep Learning მკვლევარი
თათია ძირითადად მუშაობს ენის მოდელებზე, ასევე დროს უთმობს კვლევას GAIN პროექტში, რომელიც ორიენტირებულია ელექტროენცეფალოგრაფიული სიგნალის ანალიზზე მანქანური სწავლების გამოყენებით. იგი ისაუბრებს იმ ძირითადი ალგორითმების შესახებ, რომლებმაც გადამწყვეტი როლი ითამაშეს ხელოვნური ინტელექტის განვითარებაში.
საშა დენისოვი, EPAM-ის წამყვანი პროგრამული უზრუნველყოფის ინჟინერი, Flutter,Dart GDE
ვრცლად იხილეთ: State of AI in 2024 / BuildWithAI | Facebook
სამუშაო ენა: ქართული
დრო: 8 აპრილი, 19:00 საათი
ადგილმდებარეობა: ილიას სახელმწიფო უნივერსიტეტის T კორპუსი, 102 აუდიტორია
დასწრება თავისუფალია.

„ენის სენსორული და კულტურასთან შერწყმული სწავლება კონცეფციის მიხედვით –„დაუვიწყარი ადგილები“ გერმანულის ენის გაკვეთილზე საქართველოში“ – დარგობრივი სემინარი გერმანისტებისთვის
2024-04-11 10:00 - 2024-04-12 18:00
11 აპრილს, 10:00 საათზე, ილიას სახელმწიფო უნივერსიტეტის G106 აუდიტორიაში DAAD: გერმანიის აკადემიური გაცვლითი სამსახურის (DAAD: German Academic Exchange Service) პარტნიორობით გერმანისტებისა და გერმანული ენის პედაგოგებისათვის გაიმართება ალუმნი სემინარი “Kulturbezogenes und sprachsensibles Lernen im DaF – Unterricht in Georgien nach dem Konzept “Erinnerungsorte” („ენის სენსორული და კულტურასთან შერწყმული სწავლება კონცეფციის მიხედვით – „დაუვიწყარი ადგილები“ გერმანულის ენის გაკვეთილზე საქართველოში“).
სემინარს გაუძღვებიან ილიას სახელმწიფო უნივერსიტეტის გერმანისტი/ლექტორი, გერმანული ენის მასწავლებელთა საერთაშორისო ასოციაციის თავმჯდომარეობის წევრი, გერმანული ენის ცენტრის ხელმძღვანელი ბელა შალამბერიძე და კასელის უნივერსიტეტის სასწავლო საბჭოს ხელმძღვანელი, გერმანისტი, დოქტორი ტანია ფორი.
სემინარი მოიცავს თეორიული საფუძვლებით გადამზადებას გერმანულის როგორც უცხო ენის თანამედროვე სწავლებაში. სემინარზე გადაამზადებენ უმაღლესი სასწავლებლების გერმანული ენის პროფესორ-მასწავლებლებს თბილისიდან და რეგიონებიდან, ასევე DAAD-ის მოწვეულ ლექტორებს საქართველოში.
თეორიულ ნაწილზე მოწვეული რეფერენტი, ილიას სახელმწიფო უნივერსიტეტის პროფესორი კავკასიის კვლევების და ევროპისმცოდნეობის მიმართულებით, დოქტორი ოლივერ რაისნერი თავის დოქტორანტთან ერთად გამართავს პრეზენტაციას კავკასიელი გერმანელების ისტორიისა და კულტურის შესახებ და დამსწრეთ გააცნობს ამ თემაზე დღევანდელ მონაცემთა ბაზას.
12 აპრილს სემინარი გაგრძელდება ქალაქ ბოლნისსა (კატარინენფელდი) და ასურეთის რეგიონში (ელიზაბეტთალი) ჯგუფური პრაქტიკული ღონისძიებებით იმ ადგილებში, საიდანაც იღებს სათავეს კავკასიელ გერმანელთა ისტორია, კონკრეტულ სამახსოვრო ადგილებში საგაკვეთილო ჩართულობითა და სემინარის ხელმძღვანელთა მიერ შემუშავებული დიდაქტიზებული მასალით შეძლებენ ავთენტურ გარემოში მუშაობას. სემინარის მთავარი პრაქტიკული დიდაქტიზებული მასალა ეყრდნობა გერმანელი ხალხის ცხოვრების ეტაპებს, მათ მიერ დანერგილ კულტურასა და ენობრივ გავლენას საქართველოში ქ. ბოლნისისა და სოფ. ასურეთის მაგალითებზე დაყრდნობით, რის კვლევასაც გერმანულის როგორც მეორე ენის დარგში ახორციელებენ გერმანისტი ბელა შალამბერიძე და მისი გერმანელი კოლეგა ტანია ფორი მეცნიერული კუთხით წარმოსაჩენად საერთაშორისო მასშტაბით. სემინარზე შესწავლილი მასალებით კი მისი მონაწილე მოქმედი გერმანისტები შეძლებენ თანამედროვე სასწავლო სტრატეგიებით გაჯერებული მასალა გერმანული ენის გაკვეთილზე გამოიყენონ, ენა არასასწავლო სივრცეში „დაუვიწყარი ადგილების” მეშვეობით ასწავლონ.
სამუშაო ენა: გერმანული
დრო: 11 აპრილი, 10:00 -18:00 საათი, 12 აპრილი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

საჯარო ლექციების ციკლი „სამართლის კრიტიკული თეორია – პერსპექტივა კრიზისის შემდეგ“
2024-04-11 19:00 - 21:00
ილიას სახელმწიფო უნივერსიტეტი ანალიტიკურ პლატფორმა „კომენტართან“ პარტნიორობითა და ჰაინრიჰ ბიოლის ფონდის თბილისის ოფისის მხარდაჭერით იწყებს საჯარო ლექციების მეორე ციკლს „სამართლის კრიტიკული თეორია – პერსპექტივა კრიზისის შემდეგ“.
პროექტის მიზანია, იმსჯელოს შემდეგ კითხვებზე: რა არის კრიტიკული თეორია? როგორ მიემართება ერთმანეთს სამართლებრივი რეალიზმი და კრიტიკული სამართლის მოძრაობა? რას ნიშნავს ახალი კონსტიტუციონალიზმი და რა როლი აკისრია მას გლობალურ წესრიგში? რაში გამოიხატება დემოკრატიის კრიზისი? რა არის ლიბერალური დემოკრატიის ალტერნატივა? რას გვთავაზობს იურიდიფიკაციის კონცენფცია მართლმსაჯულების სისტემის ლეგიტიმაციისთვის? როგორია თავისუფლებისა და თანასწორობის იდეა კრიტიკული თეორიის პესპექტივიდან? რას გვეუბნება სამართლის ფემინისტური თეორიები? საიდან ამოდის და რას ეყრდნობა კრიტიკული კრიმინოლოგია? რას ამბობს კრიტიკული თეორია სოციალურ წესრიგსა და საპოლიციო ძალაუფლებაზე?
ლექციების ციკლის ამოცანაა კრიტიკული სამართლის კონცეფციის შესახებ ქართველ მკვლევართა მოხსენებების თავმოყრა.
ფორმატი ითვალისწინებს ძირითად მოხსენებებსა და დისკუსიას. პროექტის ფარგლებში დაგეგმილია სალექციო კურსის გახსნის და შემაჯამებელი ღონისძიებები.
ციკლი მოიცავს 10 დახურულ შეხვედრას ღია კონკურსის საფუძველზე წინასწარ შერჩეული მყარი ჯგუფისთვის.
დრო: 19:00-21:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა, ჩოლოყაშვილის გამზ. N3/5
დეტალური ინფორმაცია იხილეთ ბმულზე.
ლექციების ციკლი ხორციელდება ჰაინრიჰ ბიოლის ფონდის თბილისის ოფისის მხარდაჭერით.

„საერთაშორისო დანაშაულებების თანამედროვე გამოწვევები" - ეკა ტყეშელაშვილის საჯარო ლექცია
2024-04-12 19:00 - 20:00
12 აპრილს, 19:00 საათზე, წიგნის სახლში „ლიგამუსი“ ილიაუნის სამართლის სკოლის სამართლისა და თავისუფლების კლუბის ორგანიზებით სტრატეგიული კვლევების ინსტიტუტის პრეზიდენტი ეკა ტყეშელაშვილი წაიკითხავს ლექციას „საერთაშორისო დანაშაულებზე პასუხისმგებლობის მნიშვნელობა: აგრესიის დანაშაული, გენოციდი, ადამიანურობის წინააღმდეგ მიმართული დანაშაული და ომის დანაშაულები”.
ეკა ტყეშელაშვილს აქვს მართვის, კანონის უზენაესობის, კორუფციასთან ბრძოლისა და საგარეო პოლიტიკის მიმართულებით მუშაობის 25-წლიანი გამოცდილება. ეკავა იუსტიციის მინისტრის, საგარეო საქმეთა მინისტრისა და ეროვნული უშიშროების საბჭოს მდივნის პოსტები.
მისი სამუშაო გამოცდილება ასევე მოიცავს საერთაშორისო განვითარების საკითხებს. USAID-ის მიერ დაფინანსებული პროგრამის „უკრაინაში მოწინავე ანტიკორუფციული ინსტიტუტების გაძლიერების“ ხელმძღვანელობისას იქ კორუფციასთან ბრძოლისა და საკვანძო ეროვნული ინსტიტუტების გაძლიერების მხრივ არაერთი ინიციატივა განხორციელდა. უფრო ადრე ეკა იყო ევროპული ანტიკორუფციული ინიციატივის პროგრამის ხელმძღვანელი, რომელშიც მნიშვნელოვან როლს ასრულებდა უკრაინაში ანტიკორუფციული მიმართულებით ევროპული კომისიის მიერ გაწეული მრავალმხრივი აქტივობის ხელმძღვანელობის კუთხით.
ეკა ტყეშელაშვილი აქტიურად იყო ჩართული აკადემიურ საქმიანობასა და სწავლებაში. უკრაინაში მუშაობდა კიევის სამოქალაქო და პოლიტიკური სკოლის (CAPS) ლექტორად – ასწავლიდა კურსებს დემოკრატიის, კარგი მმართველობის, სახელმწიფოს აღმშენებლობის, კანონის უზენაესობის ჭრილში ტრანსფორმაციისა და ტრანზაქციული ცვლილებების ურთიერთმიმართების შესახებ. ასევე იყო კავკასიის უნივერსიტეტის სამართლის სამაგისტრო პროგრამისა და თბილისის სახელმწიფო უნივერსიტეტის ასოცირებული პროფესორი საერთაშორისო საჯარო სამართლის მიმართულებით, უძღვებოდა საერთაშორისო საჯარო სამართლისა და ადამიანის უფლებათა დარღვევების გამო პასუხისმგებლობის კურსებს.
სამუშაო ენა: ქართული
დრო: 12 აპრილი, 19:00 საათი
ადგილმდებარეობა: წიგნის სახლი „ლიგამუსი“, ი.ჭავჭავაძის გამზ. N32
დასწრება თავისუფალია.

ქართული ენის დღისადმი მიძღვნილი დისკუსია და კონკურსის „შექმენი ქართული ტერმინი“ გამარჯვებულთა დაჯილდოება
2024-04-16 15:00 - 17:00
16 აპრილს, 15:00 საათზე, ილიას სახელმწიფო უნივერსიტეტის T101 აუდიტორიაში ილიაუნის ლექსიკოგრაფიისა და ენობრივი ტექნოლოგიების ცენტრი ქართული ენის დღესთან დაკავშირებით გამართავს საჯარო დისკუსიას „რას ფიქრობენ ქართველი ახალგაზრდები თანამედროვე ქართულ ენაში მიმდინარე პროცესებზე“.
დისკუსიაში მონაწილეობას მიიღებენ ილიაუნის ბაკალავრიატის საფეხურის სტუდენტები, რომლებიც სწავლობენ საგანს „ლექსიკოგრაფიის შესავალი“, ლექსიკოგრაფიის სამაგისტრო და სადოქტორო პროგრამების სტუდენტები და თბილისის 24-ე საჯარო სკოლის მოსწავლეები.
ამავე დღეს დააჯილდოებენ ლექსიკოგრაფიისა და ენობრივი ტექნოლოგიების ცენტრისა და უნილაბის ორგანიზებით გამართული კონკურსის „შექმენი ქართული ტერმინი“ მესამე ტურის გამარჯვებულებს.
სამუშაო ენა: ქართული
დრო: 16 აპრილი, 15:00 საათი
ადგილმდებარეობა: ილიას სახელმწიფო უნივერსიტეტის ტექნოლოგიური კორპუსი (T) 101-ე აუდიტორია, ქ. ჩოლოყაშვილის გამზ. N3/5
დასწრება თავისუფალია.

იასონ ბადრიძის მეორე საჯარო მოხსენება „მგლის ქცევის ონტოგენეზი“
2024-04-16 18:00 - 19:00
16 აპრილს, 18:00 საათზე, ილიას სახელმწიფო უნივერსიტეტის G106 აუდიტორიაში გაიმართება იასონ ბადრიძის მეორე საჯარო მოხსენება „მგლის ქცევის ონტოგენეზი“.
ბიოლოგიის მეცნიერებათა დოქტორის, ილიას სახელმწიფო უნივერსიტეტის ემერიტუს პროფესორის, იასონ ბადრიძის სამეცნიერო საქმიანობა უმეტესად მგლის ქცევის ბიოლოგიური საფუძვლების კვლევას ეძღვნება. მისი ნაშრომები ეყრდნობა იმ უნიკალურ გამოცდილებას, რომელიც მეცნიერმა ველურ გარემოში მგლების ოჯახებზე დაკვირვებისას შეიძინა. იასონ ბადრიძეს ბორჯომის ნაკრძალში მგლებთან 1500 საათი აქვს გატარებული. მან შეისწავლა, როგორ ყალიბდება მგლის ქცევა და გონივრული მოქმედების უნარი.
სტუმრებს შეუძლიათ დაათვალიერონ გამოფენა, რომელზეც წარმოდგენილი იქნება იასონ ბადრიძის მიერ გადაღებული მგლების, მათ შორის მისი გაზრდილი მგლის, გაის, ფოტოები.
სამუშაო ენა: ქართული
დრო: 16 აპრილი, 18:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

პაპილომა ვირუსი და მისი პრევენცია - საინფორმაციო შეხვედრა და ვაქცინაცია
2024-04-18 08:00 - 17:00
24 აპრილს, 12:00 საათზე, ილიას სახელმწიფო უნივერსიტეტის G106 აუდიტორიაში იმუნიზაციის კვირეულის ფარგლებში გაიმართება საინფორმაციო შეხვედრა პაპილომა ვირუსისა და მისი პრევენციის შესახებ.
უნივერსიტეტში, სპეციალურად მოწყობილ მობილურ ჯიხურებში, კი პარტნიორ ორგანიზაციებთან თანამშრომლობით უზრუნველყოფილი იქნება ვაქცინაცია.
ვაქცინაცია უფასოა, ფინანსდება სახელმწიფო პროგრამით.
საქართველოს გაეროს ასოციაციის ჯანმრთელობის ხელმისაწვდომობის ახალგაზრდული პროგრამის კამპანია მიზნად ისახავს, რაც შეიძლება მეტი სტუდენტი და ყველა დაინტერესებული პირი გაეცნოს ინფორმაციას ადამიანის პაპილომა ვირუსის, მისი მძიმე გართულებებისა და პრევენციის მეთოდების (მათ შორის სკრინინგისა და ვაქცინაციის სერვისების) შესახებ.
საინფორმაციო შეხვედრას გამართავენ ჯანმრთელობის ხელმისაწვდომობის ახალგაზრდული პროგრამის მონაწილენი და ილიას სახელმწიფო უნივერსიტეტის ახალგაზრდული ცენტრის წევრები მოწვეულ სპეციალისტებთან ერთად.
სტუდენტები, ისევე როგორც აკადემიური პერსონალის ნაწილი, ადამიანის პაპილომა ვირუსის საწინააღმდეგო ვაქცინაციისა და საშვილოსნოს ყელის კიბოს სკრინინგის პროგრამების პოტენციური ბენეფიციარები არიან.
ადამიანის პაპილომა ვირუსები საქართველოში კვლავ პრობლემად რჩება, რადგან ზემოაღნიშნულ სახელმწიფო პროგრამებზე მიმართვიანობა დაბალია. შედეგები აისახება ეროვნულ სტატისტიკურ მონაცემებშიც – ყოველწლიურად პაპილომა ვირუსებით გამოწვეული საშვილოსნოს ყელის კიბოთი საქართველოში საშუალოდ 200 ქალი იღუპება.
დაბალია ინფორმირებულობა ვაჟებში პაპილომა ვირუსებით გამოწვეულ მძიმე გართულებათა და პრევენციულ ღონისძიებათა შედეგების შესახებაც.
ამჟამად საქართველოში ადამიანის პაპილომა ვირუსის საწინააღმდეგო ვაქცინაცია სახელმწიფო დაფინანსებით ხელმისაწვდომია 10-46 წლის ქალებისა და 10-26 წლის კაცებისთვის.
სამუშაო ენა: ქართული
დრო: 24 აპრილი, 12:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1

ღია მასალები – ვებინარების ციკლი „საუკეთესო პრაქტიკა“
2024-04-18 19:00 - 20:00
18 აპრილს, 19:00 საათზე, ილიას სახელმწიფო უნივერსიტეტის ბავშვის განვითარების ინსტიტუტის ორგანიზებით გაიმართება ვებინარების ციკლის მეორე შეხვედრა „ღია მასალები”.
ისაუბრებენ:

ლუიზა ბერიძე, ბათუმის N34 საბავშვო ბაღის აღმზრდელი
ხატია კონცელიძე, ბათუმის N35 საბავშვო ბაღის პეც. პედაგოგი

შეხვედრა გაიმართება ბავშვის განვითარების ინსტიტუტის ფეისბუქის გვერდზე.

„შეხვდით ავსტრიელებს, შეხვდით ქართველებს: ბიზნესი, კულტურა და მდგრადობა - რა თემაზე ვსაუბრობთ?“ – ინტერაქციული ვორკშოპი
2024-04-19 19:00 - 20:00
19 აპრილს, 19:00 საათზე, ილიას სახელმწიფო უნივერსიტეტის E207 აუდიტორიაში გაიმართება ინტერაქციული ვორკშოპი „შეხვდით ავსტრიელებს, შეხვდით ქართველებს: ბიზნესი, კულტურა და მდგრადობა – რა თემაზე ვსაუბრობთ?“.
ვორკშოპის შესახებ

რა გვამოძრავებს დღეს ჩვენ ავსტრიასა და საქართველოში?
რა გავლენას ახდენს საერთაშორისო გარემო ბიზნესზე?
რა გავლენას ახდენს კულტურული განსხვავება ბიზნესზე?
რა უნდა გავითვალისწინოთ კორპორაციულ კონტექსტში ინტერკულტურულ ურთიერთობებში ჩართვისას?
როგორია ავსტრიული მიდგომა? რას ფიქრობენ ახალგაზრდა პროფესიონალები საქართველოში?

მომხსენებლები
ალექსანდრე ბურკა, პროფესორი, დოქტორი, ხელოვნების მაგისტრი, ბურგენლანდის გამოყენებითი მეცნიერებების (ავსტრია) უნივერსიტეტის პროფესორი საერთაშორისო ბიზნესის კომუნიკაციის დარგში; ავტორი კურსებისა – საერთაშორისო კომპეტენციები, ინტერკულტურული მენეჯმენტი და რუსული როგორც უცხო ენა. მას აქვს 60 ქვეყანაში საერთაშორისო ორგანიზაციებსა და საწარმოებში, სხვადასხვა დარგში, 25-წლიანი მუშაობის გამოცდილება.
კლაუდია მაილერი, ხელოვნების ბაკალავრი, ხელოვნების მაგისტრი, ბურგენლანდის გამოყენებითი მეცნიერებების (ავსტრია) უნივერსიტეტის ლექტორი. უძღვება ლექციების კურსს მარკეტინგში, მენეჯმენტის კვლევის მეთოდებსა და მრავალფეროვნებაში. იგი ხელმძღვანელობს ბურგენლანდის გამოყენებითი მეცნიერებების უნივერსიტეტის გენდერისა და მრავალფეროვნების სექტორს და ორგანიზაციის მასშტაბით ინკლუზიური სამუშაო გარემოს ადვოკატია. მისი კვლევის სფეროა: სოციალური საკითხები, მრავალფეროვნება და კლიმატის ცვლილების თემებსა და ენერგიის გარდაქმნის საკითხებში ჩართულობის მეთოდები ავსტრიაში.
სამუშაო ენა: ინგლისური
დრო: 19 აპრილი, 19:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია, ქ. ჩოლოყაშვილის გამზ. N3/5
დასწრება თავისუფალია.

საგანმანათლებლო ფორუმი „კლიმატის ცვლილების ბუნებრივი/კოსმოსური და ადამიანური ფაქტორები“
2024-04-20 10:00 - 2024-04-21 18:00
20-21 აპრილს ილიას სახელმწიფო უნივერსიტეტში დედამიწის დღესთან დაკავშირებით გაიმართება საგანმანათლებლო ფორუმი „კლიმატის ცვლილების ბუნებრივი/კოსმოსური და ადამიანური ფაქტორები“.
დედამიწის დღე (https://www.earthday.org/earth-day-2024/), რომელიც 1970 წლიდან ყოველი წლის 22 აპრილს აღინიშნება, ეძღვნება ცნობადობის ამაღლებას დედამიწის დაბინძურებისა და კლიმატის ცვლილების შესახებ.
ფორუმზე საქართველოს წამყვანი სპეციალისტები განიხილავენ კლიმატის ცვლილების გამომწვევ მიზეზებს, მათ გავლენას ადამიანსა და გარემოზე, იმსჯელებენ ცვლილებასთან დაკავშირებულ საფრთხეებსა და რისკებზე.
ფორუმზე სტუდენტებსა და უფროსკლასელებს შორის, რომელთაც კონკურსისთვის მოამზადეს პრეზენტაციები კლიმატის ცვლილების შესახებ, გამოვლინდებიან გამარჯვებულები.
ფორუმის განრიგი იხილეთ ბმულზე https://shorturl.at/aiKU9
მისამართი: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დრო: 20-21 აპრილი, 10:00 – 18:00
